Branko Trajkov

**Branko Trajkov** (rođen 9. oktobra 1966), također poznat po svom nadimku **Trak**, hrvatski je muzičar i muzički producent. Najpoznatiji je kao bubnjar rock grupe Zabranjeno pušenje. Također, organizira kreativne i muzičko-terapijske bubnjarske radionice za djecu i odrasle.

## Muzička karijera
Kao dijete, Trajkov je bio veliki obožavatelj sarajevske rock grupe Bijelo dugme. Kada je imao 10 godina otac ga je odveo na njihov koncert, promociju albuma *Eto! Baš hoću!* (1976), u Domu sportova u Zagrebu. Na tom koncertu je shvatio šta želi biti kada odraste. Diplomirao je 1979. godine na nižoj muzičkoj školi, gdje je svirao klavir. Kasnije je samostalno naučio svirati i gitaru.

Trajkov se 1983. godine pridružio grupi Karavele, pratećem bendu rock grupama Električni orgazam i Idoli. U kasnim osamdesetima je bio član nekoliko rock grupa, kao što su Mačke i Rocket Stars. Godine 1990. postaje bubnjar novoosonovane zagrebačke rockabilly teen grupe Fantomi. Također, član je Hrvatske zajednice samostalnih umjetnika (HZSU).

### Zabranjeno pušenje 
Trajkov se pridružio rock grupi Zabranjeno pušenje u jesen 1996. godine. Njegova prva saradnja s grupom dolazi s koncertima, među kojima su i oni u Zagrebu i Sarajevu kad se snimao uživo album *Hapsi sve!* (1998). Nakon toga sudjelovao je u snimanju njihovih sedam studijskih albuma *Agent tajne sile* (1999), *Bog vozi Mercedes* (2001), *Hodi da ti čiko nešto da* (2006), *Muzej Revolucije* (2009), *Radovi na cesti* (2013), *Šok i nevjerica* (2018) i *Karamba!* (2022.). Godine 2025. nastupio je na dva koncertna albuma, *Pušenje ubija* i *Uživo u Lisinskom*.

Skupa s članovima Zabranjenog pušenja Davorom Sučićem i Robertom Boldižarom, Trajkov je i član grupe Shaderwan Code. Riječ je o zajedničkoj grupi Zabranjenog pušenja i zagrebačkog Zbora Arabeske. Trajkov je radio na oba njihova albuma, *Kad procvatu behari* (2011) i *Ah, što ćemo ljubav kriti* (2018).

## Društveno korisni rad 
Od 2000. godine Trajkov organizuje kreativne i muzičko-terapijske bubnjarske radionice za djecu i odrasle osobe s posebnim potrebama. On je osmislio ovu jedinstvenu bubnjarsku radionicu kako bi ušao u najskrovitije i najekstremnije situacije i ustanove, pokušavajući energijom muzike i ritma ući u svijet onih kojima sistem ne pomaže uvijek na odgovarajući način. Stoga je cilj ovakvih radionica na spontan i prirodan način učesnicima pružiti uvid u ritam, muzičku kreaciju i lični zvučni doživljaj. Za vrijeme izvođenja radionica gradi se skladna i čvrsta zajednica temeljena na hijerarhiji zvuka i ritma, a ne tjelesnih, umnih ili društvenih predispozicija polaznika. Isto tako, putem muzičkih obrazaca cilj je i otvoriti i stimulisati nove kanale neverbalne komunikacije.

U 2000. godini Trajkov sa svojim kolegama iz grupe Zabranjeno pušenje sudjeluje u jednom društvenoodgovornom projektu gdje su organizovali muzičke radionice za djecu i mlade koji su bili žrtve mina. Radionice su organizovane dva puta u godini. Zimske radionice održane su u Kranjskoj Gori, a ljetne su održane u Rovinju. Godine 2005. održane su i muzičke radionice u sklopu projekta *"Zemlja bez granica"*. U radionici pod nazivom "Vratimo muziku i ritam na njihova vjekovna ognjišta" Trajkov je usmjeravao polaznike u ponovnom pronalaženju svoga ritma i usklađivanje s vibracijama okoline.

U aprilu 2013. godine, Ministarstvo kulture Republike Hrvatske odabralo je Trajkova kao prvog voditelja projekta za svoj pilot projekt "Ruksak (pun) kulture". On je kasnije održao više od 15 radionica kao dio ovog projekta Ministarstva. Radionice su održane u Novoj Gradišci, Križevcima, Kninu, Koprivnici, Metkoviću, Slavonskom Brodu i drugim gradovima. Trajkov je 2014. godine imenovan za stalnog saradnika Zavoda za javno zdravstvo Brodsko-posavske županije. Do početka 2018. godine održao je gotovo 25 muzičko-terapijskih radionica s liječenim ovisnicima u Slavonskom Brodu. Godine 2015. izdavačka kuća Školska knjiga imenovala ga je stručnim saradnikom njihovog odjela za muzičko obrazovanje. Tako je bubnjarske radionice održao i na mnogim stručnim skupovima profesora muzičke kulture i razredne nastave u mnogim gradovima, kao što su Kutina, Senj, Čakovec, Jastrebarsko, Beli Manastir i drugi.

U posljednjih 20 godina Trajkov je organizovao više od stotinu bubnjarskih radionica u gotovo svim većim hrvatskim gradovima i opštinama.

## Privatni život 
Trajkov je rođen i odrastao u Zagrebu. Njegov otac Stojan svira harmoniku. Trajkov je diplomirao 1994. godine kao inženjer arhitekture na Arhitektonskom fakultetu Univerziteta u Zagrebu.

## Diskografija 
;Zabranjeno pušenje
* *Hapsi sve!* (1998)
* *Agent tajne sile* (1999)
* *Bog vozi Mercedes* (2001)
* *Live in St. Louis* (2004)
* *Hodi da ti čiko nešto da* (2006)
* *Muzej Revolucije* (2009)
* *Radovi na cesti* (2013)
* *Šok i nevjerica* (2018)
* *Live in Skenderija Sarajevo 2018* (2022)
* *Karamba!* (2022)
* *Pušenje ubija* (2025)
* *Uživo u Lisinskom* (2025)

;Shaderwan Code
* *Kad procvatu behari* (2011)
* *Ah, što ćemo ljubav kriti* (2018)

;Ezerki & 7/8
* *Livingroom* (2003)
* *Baknež* (2006)

;Lidija Bajuk
* *Kneja* (1999)
* *Luna* (2005)
* *Matapur* (2010)
* *Zipčica* (2010)

;Fantomi 
**Sretan rođendan* (1992)
**Planeta majmuna* (1993)
**Lice* (1995)

;Pun kufer
**Preko Zebre* (1999)
**Dok mi grizeš prste* (2002)

## Reference 
## Vanjski linkovi
* Branko Trajkov na Discogsu
* Zabranjeno pušenje

Kategorija:Rođeni 1966.
Kategorija:Biografije, Zagreb
Kategorija:Članovi Zabranjenog pušenja
Kategorija:Hrvatski bubnjari
Kategorija:Hrvatski gitaristi
Kategorija:Hrvatski muzičari
Kategorija:Hrvatski rok-muzičari
Kategorija:Basisti
Kategorija:Bubnjari
Kategorija:Jugoslavenski muzičari
Kategorija:Živi ljudi